SAG 2015/1071-I

En resposta a l'Informe sol·licitat per l’Institut Municipal d’Informàtica (Departament d’Informació de Base i Cartografia – Protecció de Dades) en relació a la creació de dos fitxers amb dades de caràcter personal anomenats ***“Registre d’interessos: Registre d’incompatibilitats i activitats”*** i ***“Registre d’interessos: Registre de Béns Patrimonials”****,* la lletrada que subscriu, de conformitat amb les normes reguladores dels serveis jurídics, emet el següent

###### INFORME

-. Se sol·licita informe jurídic per validar, des del punt de vista de la normativa vigent en matèria de protecció de dades de caràcter personal, la proposta de creació dels fitxers informatitzats amb dades de caràcter personal identificats a l’encapçalament*.*

-. Mitjançant Informe de l'Institut Municipal d'Informàtica (IMI) que s’acompanya a la consulta i al qual ens remetem, s'acredita que la creació dels fitxers és necessària per al correcte desenvolupament de les funcions i competències municipals, que les dades objecte de tractament són tècnicament no excessives i coherents amb les finalitats previstes (art. 4 LOPD i art. 8 RLOPD), i que els sistemes informàtics que es preveuen emprar pel tractament de les dades compliran els requeriments de seguretat establerts pel Reglament (art. 9 LOPD), que seran, d’acord amb el que es disposa en el mateix RLOPD, de nivell mig, no existint en l’actualitat cap altre fitxer municipal que doni cobertura a aquelles finalitats esmentades. Caldrà, no obstant, donar compliment a les observacions que s’hi contenen i, en concret, respecte a la necessitat de completar el Document de seguretat.

-. Pel que fa concretament a la legitimitat del tractament que es proposa en relació a les finalitats previstes, cal partir de l’article 75.7 de la Llei 7/1985, de 2 d’abril, de Bases de Règim Local i l’article 15 del ROM que preveu que els membres de l’Ajuntament han de formular una declaració d’incompatibilitats i una altra de patrimoni.

Són clares, doncs, tant la legitimitat del tractament com la necessitat de creació dels fitxers, ja que les dades es recullen i es tracten per al correcte exercici de les funcions pròpies de l’Ajuntament en l’àmbit de les seves competències que té legalment atribuïdes (art. 6.2 LOPD i art. 10.3 LOPD). A més, es considera que les dades personals que s’inclouran a aquests fitxers compleixen adequadament tant amb l’anomenat principi de qualitat de les dades (doncs són adequades, pertinents i no excessives en relació a les finalitats del tractament, d’acord amb l’art. 4 LOPD), com, segons que es desprèn de l’informe abans esmentat, amb els requeriments de seguretat establerts reglamentàriament (art. 9 LOPD i arts. 79 i ss RLOPD).

-. Així mateix, es constata que la proposta de creació dels fitxers compleix també amb els requisits de contingut establerts per l'art. 20.1 LOPD i l’art. 54 RLOPD, en indicar-se en la mateixa la identificació i la finalitat dels fitxers i els usos que es preveuen fer amb les dades que s'hi incorporin, les persones o col·lectius sobre els que es pretengui obtenir dades de caràcter personal, el procediment de recollida de dades de caràcter personal, l'estructura bàsica del fitxer i la descripció dels tipus de dades incloses en el mateix, les cessions i transferències de dades, els òrgans de les Administracions Públiques responsables del fitxer, els serveis o unitats davant els quals poden exercitar-se els drets d'accés, rectificació, cancel·lació i oposició, i les mesures de seguretat, amb indicació del nivell exigible.

D’acord amb l’art. 20 LOPD i art. 52 del RLOPD, la creació del fitxer s’haurà de fer mitjançant disposició general o acord publicat en el BOP, que haurà de tenir lloc amb caràcter previ. De conformitat amb l'art. 156, apartat a), de l'Estatut d'Autonomia de Catalunya, l’art. 39 LOPD, l’art. 15.2 LACPD, i l’art. 55.3 RLOPD, la notificació de la creació dels fitxers s'haurà de realitzar a aquella Autoritat Catalana, als efectes de procedir a l’assentament en el corresponent Registre.

Per tant,

**S’INFORMA FAVORABLEMENT** la proposta de creació dels fitxers amb dades de caràcter personal anomenats ***“Registre d’interessos: Registre d’incompatibilitats i activitats” i “Registre d’interessos: Registre de Béns Patrimonials”.***

Barcelona, 30 de juny de 2015.

|  |  |
| --- | --- |
|  |  |
|  | Vist i plau |
| Sandra Abad Garcia | Manuel Mallo Gómez |
| Lletrada Consistorial | Director de l’Àrea de Règim Jurídic |
|  |  |
|  |  |